เช่าซื้อจยย.เจอดีแห่เข้า‘เครดิตบูโร’
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — ธุรกิจมอเตอร์ไซค์วิ่งเข้าสมัครเครดิตบูโร เช็กประวัติคนซื้อรถมอเตอร์ไซค์หวั่นเบี้ยว
นายสุรพล โอภาสเสถียรผู้จัดใหญ่ บริษัท ข้อมูลเครดิตไทย (เครดิตบูโร) เปิดเผยว่า ขณะนี้เป็นที่น่าสังเกตว่ามีกลุ่มลูกค้าในธุรกิจให้บริการเช่าซื้อรถมอเตอร์ไซค์ เริ่มทยอยสมัครเป็นสมาชิกเครดิตบูโรกันมากขึ้น เนื่องจากพบพฤติกรรมว่ามีแก๊งมิจฉาชีพที่ตระเวนเช่าซื้อรถมอเตอร์ไซค์เพื่อที่จะนำไปขายต่อ และมีเจตนาที่ไม่ผ่อนชำระค่างวด โดยพบว่ามีลูกค้าบางรายมีประวัติการเช่าซื้อรถมอเตอร์ไซค์เกือบ 10 คัน ซึ่งเป็นสิ่งผิดปกติ 
นายสุรพล กล่าวว่า การที่บริษัทให้บริการเช่าซื้อรถมอเตอร์ไซค์สมัครเป็นสมาชิก ก็สามารถที่จะตรวจสอบประวัติสินเชื่อของลูกค้าแต่ละรายได้ จะทำให้ป้องกันหนี้เสียที่เกิดจากการปล่อยสินเชื่อเช่าซื้อรถมอเตอร์ไซค์ได้เพิ่มขึ้น
นอกจากนี้ บริษัทมีนโยบายขยายฐานสมาชิกโดยได้ติดต่อธนาคารเพื่อการเกษตรและสหกรณ์การเกษตร (ธ.ก.ส.) เข้ามาเป็นสมาชิก ซึ่งมีลูกค้ากว่า 23 ล้านบัญชี ทำให้ฐานข้อมูลมีความสมบูรณ์มากขึ้น และทำให้กลุ่มเกษตรกรสามารถมีประวัติทางการเงินที่จะเข้าถึงแหล่งการเงินประเภทอื่นๆ ได้ ในขณะเดียวกัน ธ.ก.ส. จะสามารถมีฐานข้อมูลในการประเมินความเสี่ยงลูกหนี้ได้มากขึ้นด้วย 
นายสุรพล กล่าวว่า ในวันที่ 9 ก.ย.นี้ บริษัทจะร่วมลงนามในบักทึกข้อตกลง (เอ็มโอยู) กับธนาคารกรุงไทย เพื่อให้ประชาชนสามารถยื่นขอตรวจสอบประวัติข้อมูลเครคิต หรือประวัติสินเชื่อจากสาขาและเครื่องเอทีเอ็มของธนาคารกรุงไทย และจะเซ็นสัญญาเอ็มโอยูกับธนาคารไทยพาณิชย์ภายในเดือน ก.ย.นี้ 
ทั้งนี้ ลูกค้าสามารถใช้บัตรเอ็มทีเอ็มกดข้อมูลเพื่อเลือกรายการขอตรวจสอบข้อมูลเครดิตและกดรหัสบัตรประชาชน หรือไปยื่นขอประวัติเครดิตบูโรได้ที่สาขาธนาคารที่เข้าร่วมโครงการ โดยคิดค่าบริการ 150 บาท และจะได้รับรายงานภายใน 7 วัน 
ปัจจุบันประชาชนเข้ามาตรวจ สอบข้อมูลเครดิตด้วยตัวเองเดือนละ 2.4 หมื่นคน จากปีก่อนแค่ 4,000 คน ส่วนใหญ่จะนำไปเป็นหลักฐานในการขอสินเชื่อ สมัครงานและเพื่อตรวจสอบว่ามีบุคคลมาปลอมแปลงเอกสารหรือไม่ ส่วนสมาชิกที่เป็นสถาบันการเงินในรอบ 7 เดือนที่ผ่านมา มีการเข้ามาตรวจสอบวันละ 4 หมื่นครั้ง ซึ่งสะท้อนว่าเศรษฐกิจยังดีมีลูกค้าขอสินเชื่ออย่างสม่ำเสมอ โดยจากการตรวจสอบข้อมูลพบว่าอัตราการค้างชำระไม่เกิน 90 วัน มีไม่เกิน 5 ล้านบัญชีจากจำนวนบัญชีทั้งหมด 60 ล้านบัญชี หรือไม่เกิน 15% ถือว่าสินเชื่อยังไม่มีปัญหา